《惜别行送林梅卿赴阙》
宋代·黄公度

刺桐城边桐叶飞，刺桐城外行人稀。
客来别我有所适，问客此去何当归。
林卿妙龄才秀发，胸中万卷涌溟渤。
家声合沓盖九州，里第嶙峋表双阙。
劫来试吏天南方，骥絷焉能骋所长。
梅仙脱身东市卒，杜老落笔中书堂。
传道淮壖减豺虎，政须礼乐事明主。
之子轩轩霄汉姿，好向春风刷毛羽。

作者简介：黄公度（1109～1156）字师宪，号知稼翁，莆田（今属福建）人。绍兴八年进士第一，签书平海军节度判官。后被秦桧诬陷，罢归。除秘书省正字，罢为主管台州崇道观。十九年，差通判肇庆府，摄知南恩州。桧死复起，仕至尚书考功员外郎兼金部员外郎，卒年四十八，著有《知稼翁集》十一卷，《知稼翁词》一卷。